शाहनवाज कमेटी की रिपोर्ट के अनुसार, नेताजी जापान में आजाद हिंद फौज का संचालन कर रहे थे। वो चाहते थे आजाद हिंद फौज को जापानी सोल्जर्स की कम से कम मदद लेनी पड़े। इसके चलते उन्होंने जापानियों द्वारा जीती गई ब्रिटिश कॉलोनियों में रह रहे 20 लाख भारतीय की मदद ली। ये मदद नियमित तौर पर आईएनए के पास पहुंचती थी, जिससे उनके पास बड़े पैमाने पर फंड इकट्ठा होने लगा। रिपोर्ट के मुताबिक 21 अगस्त 1944 को रंगून में पब्लिकली पैसे इकट्ठा करने के दौरान हीराबेन बेतानी नाम की एक महिला ने अपने 13 नेकलेस दान कर दिए थे। इनकी कीमत उस समय करीब 1.5 लाख रुपए थी। नेताजी की सरकार के राजस्व मंत्रालय ने इसके लिए एक अलग कमेटी बनाई, जिसे नेताजी फंड कमेटी नाम दिया गया। ताकि ये कमेटी सोना और अन्य बेशकीमती सामानों और आभूषणों को संभाल सके।